送綦毋秘書棄官還江東
作者：王維
朝代：唐

paragraphs: 明時久不達，棄置與君同。
天命無怨色，人生有素風。
念君拂衣去，四海將安窮。
秋天萬里淨，日暮澄江空。
清夜何悠悠，扣舷明月中。
和光魚鳥際，澹爾蒹葭叢。
無庸客昭世，衰鬢日如蓬。
頑疎暗人事，僻陋遠天聰。
微物縱可采，其誰爲至公。
余亦從此去，歸耕爲老農。